U BiH samo 1,8 posto preduzeća ima godišnji prihod od 20 i više miliona KM

U BiH je na kraju prošle godine bilo 35.077 aktivnih preduzeća, od kojih 88 posto ostvaruje godišnji prihod manji od četiri miliona KM, saopćila je Agencija za statistiku BiH.

Razvrstavajući preduzeća prema poslovnim prihodima, 6,5 posto ostvaruje prihode od četiri do 20 miliona KM na godišnjem nivou, a samo 1,8 posto firmi ima prihode 20 i više miliona KM, dok za 3,7 posto aktivnih preduzeća podatak o prihodu nije raspoloživ.Od ukupnog broja, najveći broj preduzeća, njih 69,8 posto raspoređeno je u šest oblasti djelatnosti – 29,2 posto u trgovini na veliko i malo, te popravci motornih vozila i motocikala, 14,3 posto u prerađivačkoj industriji, 9,5 posto u stručnoj, naučnoj i tehničkoj djelatnosti, 6,4 posto u građevinarstvu, šest posto u prijevozu i skladištenju, a 4,4 posto u obrazovanju.

Kada je riječ o broju zaposlenih u firmama, 72,8 poasto su mikro preduzeća koja zapošljavaju do devet radnika. Mala preduzeća koja zapošljavaju od 10 do 49 osoba u ukupnom broju učestvuju s 19,7 posto, srednja preduzeća koja imaju između 50 i 249 zaposlenih učestvuju sa 6,4 posto, dok je udio velikih preduzeća koja zapošljavaju 250 i više osoba samo 1,1 posto.

Osim preduzeća, u BiH je na kraju godine bilo i 56.587 aktivnih preduzetnika.

Najveći broj preduzetnika, njih 76,6 posto raspoređeno je u pet djelatnosti – 27,9 posto u trgovini na veliko i malo, te popravci motornih vozila i motocikala, 18,4 posto u pružanju smještaja, pripremi i usluživanju hrane, te hotelijerstvu i ugostiteljstvu, 11,8 posto u prerađivačkoj industriji, 9,8 posto u ostaloj uslužnoj djelatnosti, a 8,7 posto u prijevozu i skladištenju.